U-I-115/96
Natisni
Opravilna št.:
U-I-115/96
Datum odločitve:
13. 6. 1996
Objavljeno:
OdlUS V, 95
ECLI:
ECLI:SI:USRS:1996:U.I.115.96
Akt:
Akti in delovanja političnih strank
Izrek:
Pobuda Nacionalsocialne zveze Slovenije za začetek postopka za oceno protiustavnosti aktov in delovanja političnih strank se zavrže.

Postopek za preizkus pobude Matjaža Gerlanca za oceno protiustavnosti aktov in delovanja političnih strank se ustavi.
Evidenčni stavek:
1. Pobuda za oceno protiustavnosti aktov in delovanja političnih strank se zavrže, ker prva pobudnica nima sposobnosti biti udeleženka v postopku pred Ustavnim sodiščem.
2. Postopek za preizkus pobude za oceno protiustavnosti aktov in delovanja političnih strank se ustavi, ker drugi pobudnik pobude v danem roku ni ustrezno dopolnil.
Geslo:
Ocena protiustavnosti aktov in delovanja političnih strank.
Nedopolnitev nepopolne vloge v določenem roku.
Obstoj pobudnika kot procesni pogoj pred Ustavnim sodiščem.
Pravna podlaga:
Zakon o pravdnem postopku (ZPP), 109. čl.
Pravilnik o registru političnih strank ter obrazcu ustanovne izjave, 5. čl.
Zakon o Ustavnem sodišču (ZUstS), 6., 25., 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Nacional-socialna zveza Slovenije, Velenje in Matjaž Gerlanc, Velenje
Datum vloge:
1. 8. 1996
Vrsta odločitve:
sklep
Vrsta rešitve:
zavrženje
Dokument:
US17901
Dokument v PDF obliki:
U-I-115-96.pdf
117 KB
Prenesite datoteko
U-I-115/96
13.6.1996
S K L E P
Ustavno sodišče je v postopku za preizkus pobude Nacionalsocialne zveze Slovenije, Velenje, in Matjaža Gerlanca iz Velenja na seji dne 13. junija 1996
s k l e n i l o :
1. Pobuda Nacionalsocialne zveze Slovenije za začetek postopka za oceno protiustavnosti aktov in delovanja političnih strank se zavrže.
2. Postopek za preizkus pobude Matjaža Gerlanca za oceno protiustavnosti aktov in delovanja političnih strank se ustavi.
O b r a z l o ž i t e v
1. Pobudnika sta vložila zahtevo za izbris Liberalne demokracije Slovenije - LDS, Združene liste socialnih demokratov - ZLSD, Socialdemokratske stranke Slovenije - SDSS, Slovenske ljudske stranke - SLS, Slovenskih krščanskih demokratov - SKD, Krščanskosocialne unije - KSU in Slovenske nacionalne desnice - SND iz registra političnih strank, ki jo je Ustavno sodišče štelo za pobudo v smislu 68. člena Zakona o Ustavnem sodišču (Uradni list RS, št. 15/94 - v nadaljevanju: ZUstS).
2. Po določbi prvega odstavka 109. člena Zakona o pravdnem postopku (Uradni list SFRJ, št. 4/77 do 27/90 ter Uradni list RS, št. 55/92 in 19/94) v zvezi s 6. členom ZUstS se vloga, ki je nerazumljiva ali ne vsebuje vsega, kar je treba, da bi se lahko obravnavala, vrne vložniku v popravo oziroma dopolnitev z ustreznimi napotki.
3. Z dopisom Ustavnega sodišča z dne 21.5.1996 pozvana k dopolnitvi vloge pobudnica ni izkazala svojega obstoja kot pravna oseba, pobudnik pa kljub izrecnemu navodilu Ustavnega sodišča vloge ni ustrezno dopolnil in je le-ta tudi po dopolnitvi ostala nepopolna, tako da na njeni podlagi ni bilo mogoče nadaljevati postopka.
4. Obstoj pobudnika je eden od procesnih pogojev za začetek postopka za oceno protiustavnosti aktov in delovanja političnih strank. Glede pobudnice ta pogoj ni izpolnjen ali pa vsaj ne izkazan. Fotokopija obvestila Zavoda Republike Slovenije za statistiko, da je Nacionalsocialna zveza Slovenije razvrščena po dejavnosti med politične organizacije, namreč ni dokaz o obstoju pobudnice kot pravne osebe. Ker Nacionalsocialna zveza Slovenije nima sposobnosti biti udeleženka v postopku pred Ustavnim sodiščem, pobude ni bilo mogoče obravnavati in jo je bilo treba zavreči.
5. Drugi odstavek 68. člena ZUstS določa, da morajo biti v pobudi za oceno protiustavnosti aktov in delovanja političnih strank navedeni sporni akti oziroma dejanske okoliščine protiustavnega delovanja politične stranke. Pobudnik je sicer vlogo v roku dopolnil, vendar v zvezi z zatrjevanim protiustavnim delovanjem političnih strank ni navedel konkretnih dejanj, ki naj bi bila protiustavna; tudi njegove navedbe o protiustavnosti aktov političnih strank niso konkretizirane. Ker pobudnik v danem roku ni ustrezno dopolnil vloge, le pavšalne navedbe pa za nadaljevanje postopka ne zadostujejo, je Ustavno sodišče postopek za preizkus pobude ustavilo. Navedbe pobudnika, da mu sporni akti niso dostopni, niso utemeljene, saj so statuti in programi političnih strank na podlagi 5. člena Pravilnika o registru političnih strank ter obrazcu ustanovne izjave (Uradni list RS, št. 66/94) javni.
6. Ustavno sodišče je sprejelo ta sklep na podlagi 25. člena in ob smiselni uporabi tretjega odstavka 28. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Tone Jerovšek